Nariadenie Komisie (ES) č. 1472/2002
z 13. augusta 2002,
ktorým sa mení a dopĺňa nariadenie (ES) č. 174/1999, ktorým sa stanovujú osobitné podrobné pravidlá pre uplatňovanie nariadenia Rady (EHS) č. 804/68, pokiaľ ide o vývozné licencie a vývozné náhrady v prípade mlieka a mliečnych výrobkov
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1255/1999 zo 17. mája 1999 o spoločnej organizácii trhu s mliekom a mliečnymi výrobkami [1] naposledy zmenené a doplnené nariadením Komisie (ES) č. 509/2002 [2] a najmä na jeho článok 26 (3) a článok 31(14),
keďže:
(1) Nariadenie Rady (ES) č. 1408/2002 z 29. júla 2002, ktorým sa zavádzajú koncesie formou colných kvót spoločenstva týkajúcich sa určitých poľnohospodárskych výrobkov a ktorým sa vykonáva úprava - ako autonómne a prechodné opatrenie - určitých poľnohospodárskych koncesií uvedených v Európskej dohode s Maďarskom [3], zavádza koncesie formou recipročných colných kvót, ktorých súčasťou je zrušenie náhrad spoločenstva pri určitých výrobkoch. S cieľom zabrániť narušeniu obchodu s touto krajinou a s cieľom garantovať fakt, že do tejto krajiny budú vyvážané iba výrobky ktoré neprofitovali z náhrad, čo možno najskôr treba vypracovať osobitný program vydávania licencií pre túto krajinu. Za týmto účelom - doplnením prílohy VIII k nariadeniu Komisie (ES) č. 174/1999 [4] - naposledy zmenenému a doplnenému nariadením (ES) č. 1368/2002 [5], ustanovenia uplatňované na základe článku 20b nariadenia (ES) č. 174/1999 a nariadenia Komisie (ES) č. 1369/2002 z 26. júla 2002, ktoré sú derogáciou článku 31 (10) nariadenia Rady (ES) č. 1255/1999, pokiaľ ide o dôkaz o dopravenie na miesto určenia v prípade diferencovaných náhrad a ktorým sa stanovujú podrobné pravidlá na uplatňovanie najnižšej sadzby vývoznej náhrady pre určité mliečne výrobky [6] musia byť rozšírené na Maďarsko.
(2) Článok 6 nariadenia (ES) č. 174/1999 stanovuje lehotu platnosti vývozných licencií. S cieľom dosiahnuť súlad s udelenými koncesiami, sa musia prijať ustanovenia na obmedzenie doby platnosti licencií, ich zrušenie a na uvoľnenie zložených záruk.
(3) Opatrenia, ktoré sa ustanovujú v tomto nariadení, sú v súlade so stanoviskom Riadiaceho výboru pre mlieko a mliečne výrobky,
PRIJALA TOTO NARIADENIE:
Článok 1
Príloha VIII k nariadeniu (ES) č. 174/1999 sa nahrádza prílohou k tomuto nariadeniu.
Článok 2
Licencie na jeden z výrobkov uvedených v prílohe VIII k nariadeniu (ES) č. 174/1999 vydané pred dátumom nadobudnutia účinnosti tohto nariadenia a ktorých termín platnosti uplynie po 31. júli 2002 a u ktorých je v kolónke 7 uvedené Maďarsko, budú zrušené na žiadosť zainteresovanej strany a záruky budú uvoľnené proporcionálne k nevyužitým množstvám.
Článok 3
Toto nariadenie nadobúda účinnosť v deň nasledujúci po jeho uverejnení v Úradnom vestníku Európskych spoločenstiev.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 13. augusta 2002